b"\n_START_ARTICLE_\nSant Pere de Castellnou d'Oss\xc3\xb3\n_START_SECTION_\nDescripci\xc3\xb3\n_START_PARAGRAPH_\nEdifici de nau \xc3\xbanica cap\xc3\xa7ada a llevant per un absis semicircular precedit per un estret arc presbiteral. La nau \xc3\xa9s coberta amb volta de can\xc3\xb3, de perfil semicircular, que arrenca d'una imposta. L'absis t\xc3\xa9 una finestra de doble esqueixada i a ponent s'obre la portalada d'arc de mig punt ressaltat per dos arquivoltes suportades per les respectives columnetes amb capitells i bases absents de decoraci\xc3\xb3 i de gran simplicitat, influ\xc3\xa8ncia de la portalada de Pelagalls (Segarra). La fa\xc3\xa7ana \xc3\xa9s coronada per un campanar d'espadanya de dos ulls similar al d'Oss\xc3\xb3 de Si\xc3\xb3. Al llarg de la nau exterior hi ha afegits tres contraforts a banda i banda amb un coronament bisellat que fan de suport a la volta de can\xc3\xb3 de la nau, la qual est\xc3\xa0 molt deformada._NEWLINE_Els paraments de la fa\xc3\xa7ana presenten un aparell de carreus escodats disposats molt ordenadament, la qual cosa palesa una construcci\xc3\xb3 tardana, datable al segle XIII._NEWLINE_A l'interior hi resta un sarc\xc3\xb2fag format per quatre peces: una caixa paral\xc2\xb7lelepip\xc3\xa8dica, amb decoraci\xc3\xb3 figurativa en baix relleu; una tapa rectangular plana i dos peus en forma d'arc triomfal. La decoraci\xc3\xb3 esculpida es reparteix entre la caixa i els peus. Est\xc3\xa0 for\xc3\xa7a erosionada per\xc3\xb2 deixa entreveure un estil arca\xc3\xaftzant i molt senzill. A la part frontal es veu una creu esgrafiada dins un cercle, fent refer\xc3\xa8ncia a un s\xc3\xadmbol. A l'esquerra apareix un personatge que duu a la m\xc3\xa0 dreta una creu i a l'esquerra un ram de flors. Es pot identificar amb un escolanet pel cap gros i el cos prim. A la dreta de la creu hi ha tres personatges femenins vestits amb faldilles llargues i un mocador al cap. S\xc3\xb3n identificades com un grup de ploraneres, ja que porten una creu i estan desesperades. Els peus del sarc\xc3\xb2fag tamb\xc3\xa9 tenen decoraci\xc3\xb3 esculpida amb figuraci\xc3\xb3 emmarcada per p\xc3\xa8tals lanceolats al peu esquerra i amb una representaci\xc3\xb3 celestial amb decoraci\xc3\xb3 de set cercles entrelligats al peu dret.\n_START_SECTION_\nNot\xc3\xadcies hist\xc3\xb2riques\n_START_PARAGRAPH_\nL'any 1279 l'esgl\xc3\xa9sia de Castellnou s'esmenta en les relacions d'esgl\xc3\xa9sies i parr\xc3\xb2quies de la d\xc3\xa8cima papal recaptada al Bisbat d'Urgell. Posteriorment, l'any 1391 el rector de la parr\xc3\xb2quia de Castellnou pag\xc3\xa0 disset sous en la d\xc3\xa8cima col\xc2\xb7lectada aquell any a la Diocesi urgellenca. Segons la visita can\xc3\xb2nica realitzada pel bisbe d'Urgell l'any 1515, l'esgl\xc3\xa9sia estava llavors en mal estat."